Oleks aeg lõpetada jaanalinnu mängimine - luua tuleks integratsiooni ja rahvuskaaslaste poliitikaga tegelev ministeerium. Alustada võiks sama hulga töötajatega, kes meil täna on - kaksteist spetsialisti.  See ei tooks riigile lisakulu, küll aga aitaks tagada antud valdkondade järjepidevuse. Sest integratsioonitemaatika ei lõpe iialgi. Täna ja veel pikka aega on meil põhiteemaks Nõukogude Liidu ajal siia elamaasunute ja nende järeltulijate integreerumine Eesti ühiskonda, tulevikus lisanduvad uusimmigrandid nii Euroopa Liidu liikmesriikidest kui ka väljas poolt. Tänapäeval ei eksisteeri enam monokultuurseid ühiskondi. Ka Eesti pole enam ammu ühekultuuriline riik ja tulevikus on meil näha tänavatel veelgi rohkem  erinevate kultuuride esindajaid. Sellega lihtsalt tuleb leppida ja on meie endi teha, kui hästi me sellega hakkama saame ning selle oma ühiskonna arengu kasuks pöörame.